ઘાટકોપર-ઈસ્ટના ગારોડિયાનગરની પુષ્પાવિહાર હોટેલનો રોડ સિમેન્ટ-કૉન્ક્રીટનો બન્યા પછી સ્થાનિક રહેવાસીઓએ રાહત અનુભવી હતી. ભલે વર્ષો સુધી રાજનેતાઓએ પોકળ વચનો આપ્યાં, પણ હવે તેઓ આ વિસ્તારના વિકાસ માટે સક્રિય બનશે એવી રહેવાસીઓમાં આશા જન્મી હતી. પરંતુ બે વર્ષથી ચોમાસામાં આ વિસ્તારના ચારે બાજુના રોડ પર ઠેર-ઠેર ખાડા પડી જાય છે. સિનિયર સિટિઝનો અને બાળકો માટે આ રોડ જોખમી બની જવાથી હવે સ્થાનિક રહેવાસીઓમાં જબરો આક્રોશ ફેલાયો છે. આ રહેવાસીઓ ટૂંક સમયમાં આંદોલન કરવાની તૈયારી કરી રહ્યા છે.